Mii de oameni au venit la Poltogi să se roage la racla cu Moaştele Sfântului Constatin Brâncoveanu. Mulţi dintre ei au uitat însă pentru ce au ajuns acolo și s-au îmbrâncit cu ceilalți pelerini.

Îndemnuri ca „Măi fraţilor, nu mai împingeţi!” sau „M-au prins aici! Luaţi-mă şi pe mine de aici că nu mai pot!” s-au auzit mai des ca rugăciunile.

O femeie se plângea că și-a pierdut un papuc în mulțime.

„Dă-l încolo de papuc! Închină-te şi fugi!”, i-a spus un jandarm.

„Ăştia nu au venit la Biserică, sunt nebuni, scuzaţi-mi expresia, dar nu sunt normali. Vii aici să te rogi şi... Iartă-i, Doamne, că nu ştiu ce fac!”, a fost concluzia unei alte femei.

Din cauza aglomeraţiei, 10 femei au leşinat şi au avut nevoie de ajutorul medicilor.

Moaştele Sfântului Constantin Brâncoveanu au fost aduse la Poltogi de la Biserica Sfântul Gheorghe Nou din Bucureşti. Slujba a fost oficiată de Înalt Prea Sfinţitul Nifon, arhipeiscopul Târgoviştei.

După ce toţi credincioşii aflaţi la Poltogi se vor închina la moaştele Sfântului martir Constantin Brâncoveanu, racla va fi dusă înapoi la Bucureşti.